Tra i tancj apontaments in Friûl, te zornade di vuê a son trê che a meretin in maniere particolâr: doi a Tumieç e un a Manzan.
A Tumieç si ricuarde Giorgio Ferigo sei tant che ricercjadôr e storic sei tant che autôr, cjantant e ispiradôr dal Povolâr Ensamble.
A 5 e mieze sot sere li dal Centri Servizis Museâi di Vie Vittoria si presente “Morbida facta pecus…Scritti di antropologia storica della Carnia”, il libri che al ten dongje ducj i articui e i saçs di argoment storic e atropologjic di Giorgio Ferigo.
La publicazion, curade di Claudio Lorenzini, e ven dade fûr di Associazione Giorgio Ferigo e Forum Editrice Universitaria.
Dai siei contignûts a fevelaran Romano Marchetti, Gian Paolo Gri, Denis Baron e il stes Lorenzini.
A 8.30 sot sere, li dal teatri“L. Candoni” al larà in sene “Di jerbas e di suns. Musica e parole per una Spoon River carnica”, spetacul che si fonde su lis cjançons dal secont album dal Povolâr Ensamble, “Cjamp dai pierduts amôrs”, jessût tal mês di Dicembar dal 1983. Cheste e sarà la seconde presentazion di chest recital che al met adun peraulis, musiche e imagjinis, dopo de scree fate ai 18 di Dicembar stâts in ocasion de jessude di “Giorgio Ferigo & Povolâr Ensemble”, un biel libri cun tescj, fotos e altre documentazion e cuatri cds di scoltâ: i prins trê albums dal ‘Povolâr’ e la regjistrazion inedite di un conciert fat propit a Tumieç tal 1988.
A Manzan si fâs fieste pai dîs agns di Hybrida. Li dal parc Sartori, di misdì fintremai a sere, si mangje, si bêf, si zuie di balon e si scolte musiche: chê selezionade di dj Lavezzi e Steve Nardini e chê dal vîf di Ulisse e i Ciclopi, Boomerangs e Trans Upper Egypt.
Par savênt di plui: http://www.hybridaspace.org.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn